RESOLUCIÓN do 5 de outubro de 2010 pola que se convoca un curso sobre prevención de riscos laborais, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 08/10/2010

Dentro das actividades programadas para o ano 2010, en virtude do convenio de formación asinado entre a Academia Galega de Seguridade Pública e a Central Sindical Independente e de Funcionarios de Galicia (CSI-F Galicia), anúnciase a convocatoria dun curso sobre prevención de riscos laborais, que se desenvolverá a través da internet, conforme as seguintes bases:
1. Datos da actividade.
Denominación: Prevención de riscos laborais.
Tipo: curso.
Horas lectivas: 15.
Modalidade: en liña.
Obxectivos:
-Coñecer o labor e as actividades que se realizan dentro do sector policial.
-Identificar os distintos riscos que se poden producir no exercicio das actividades policiais.
-Estudar as distintas medidas preventivas que permiten paliar os riscos percibidos e padecidos polo sector policial.
Contido.
1. Introdución e actividades realizadas polo sector policíal.
2. Riscos percibidos e padecidos.
3. Medidas preventivas.
2. Desenvolvemento da convocatoria.
Destinatarios/as.
Persoal dos corpos de policía local de Galicia, e no caso de quedaren prazas vacantes cubriríanse con persoal dos restantes corpos de seguridade que teñan destino na Comunidade Autónoma de Galicia; neste caso por rigorosa orde de entrada de solicitudes.
Prazas ofertadas.
23 prazas.
Reservarase o 50% das prazas para solicitantes mulleres que reúnan os requisitos exixidos na convocatoria, segundo o disposto no artigo 37.bis da Lei 7/2004, do 16 de xullo, galega para a igualdade de mulleres e homes.
3. Solicitudes de participación.
Prazo de inscrición e presentación.
O prazo para de inscrición e presentación de solicitudes de participación rematará o día 18 de outubro de 2010, ás 14.00 horas.
As persoas que desexen inscribirse nesta actividade cubrirán a súa solicitude de participación a través da páxina web da Agasp
http://agasp.xunta.es
, na epígrafe Actividades formativas, cursos con inscrición aberta, e non serán admisibles outros modelos de solicitude. A solicitude cuberta adecuadamente entenderase presentada na Agasp, sen necesidade de remitila documentalmente unha vez que a teñan cuberta. A aplicación comunicaralle ao/á usuario/a a efectividade de ter cursada a solicitude.
Criterios de selección.
a) Menor número de cursos realizados polo/a alumno/a solicitante nos últimos cinco anos, segundo consten nas bases de datos da academia, e non ter feito con anterioridade o curso que se convoca.
b) A igual número de cursos terá preferencia o alumnado que leve máis tempo sen participar nas actividades da academia.
c) Antigüidade.
Terán preferencia os/as solicitantes que non estean admitidos/as noutra actividade da Agasp que se desenvolva por internet.
Listaxe de solicitudes seleccionadas.
O día 19 de outubro de 2010 a Academia Galega de Seguridade Pública publicará no taboleiro de anuncios e no sitio web
http://agasp.xunta.es as solicitudes de participación seleccionadas pola Agasp segundo os criterios de selección mencionados anteriormente. Así mesmo
, enviarase unha copia ao CSI-F Galicia para a súa inclusión no curso.
Obrigas das persoas seleccionadas.
As persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen para as que reúnan os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
4. Desenvolvemento da actividade.
Lugar: en liña.
Horario: segundo disposición e necesidades do alumnado.
Data de comezo: 20 de outubro de 2010.
Data de remate: 25 de outubro de 2010.
Requirimentos técnicos mínimos para os equipos do alumnado.
Os requirimentos técnicos para usar a web dos cursos da Agasp (baseada nunha ferramenta de aprendizaxe electrónico ou e-learning son de nivel básico:
Aspectos recomendables para o PC.
A configuración mínima dun PC doméstico (en xeral, calquera con menos de cinco anos) é suficiente.
-Preferentemente conexión a internet de banda larga e un antivirus actualizado.
-Navegador: Mozzila Firefox 2 (recomendado) ou Internet Explorer 6.0 ou superior.
-Ter Javascript e cookies activadas no navegador.
-Para ver os documentos en PDF necesítase ter instalado Acrobat Reader.
-Para que funcionen algúns elementos correctamente necesítase ter instalado o Adobe Flash Player.
Cuestionarios e tarefas:
Durante o desenvolvemento do curso o alumnado participante deberá cubrir unha serie de cuestionarios e tarefas. No suposto de que non se presenten os exercicios ou non acaden un nivel de exixencia mínimo segundo o criterio do profesor, farase unha primeira advertencia ao alumnado e, de non atender a indicación, poderá ser dado de baixa no curso.
Os cuestionarios e a realización das tarefas farase a través da plataforma de formación en liña.
Certificados e/ou diplomas.
Unha vez rematado o curso, expediranse os certificados de participación ao alumnado que, segundo o previsto na convocatoria, realice e supere os correspondentes cuestionarios e tarefas.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro de 2009, esta actividade terá unha baremación de 0,225 puntos.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado pola orde da Consellería de Presidencia, Administracións Públicas e Xustiza, do 4 de febreiro de 2009 (DOG nº 30, do 12 de febreiro).
7. Modificacións e incidencias.
Tanto a Academia Galega de Seguridade Pública como a Escola Galega de Administración Pública poderán modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 5 de outubro de 2010.
José Carlos García Bouzas
Director xeral da Academia Galega de Seguridade Pública